**RĪGAS TEHNISKĀS UNIVERSITĀTES (RTU)
PADOMES LĒMUMS**

RTU Padomes 2022. gada 30. jūnija sēde (protokols Nr.7)

**Par Rīgas Tehniskās universitātes** **rektora amata kandidātu atlases konkursa** **nolikumu**

Rīgas Tehniskās universitātes (turpmāk – RTU) padome, ņemot vērā Augstskolu likuma 14.2 panta 1.daļas 9.punktu, 17. panta trešo daļu, RTU Satversmes 32.1.punktu, nolemj apstiprināt RTU Senāta 2022. gada 27. jūnija sēdē (protokols Nr. 664) saskaņoto RTU rektora amata kandidātu atlases konkursa nolikumu.

Lai nodrošinātu procesa virzību, pēc nolikuma apstiprināšanas RTU padome lūdz RTU administrācijai organizēt un īstenot publiskā iepirkuma procedūru par personāla atlases kompānijas piesaistīšanu.

RTU Padomes priekšsēdētājs A.Vanags

Lēmumprojekta iesniedzējs: RTU Senāts

**RĪGAS TEHNISKĀS UNIVERSITĀTES**

**REKTORA AMATA KANDIDĀTU ATLASES KONKURSA**

**NOLIKUMS**

Rektora vēlēšanas īsteno saskaņā ar RTU Senāta izstrādātiem un RTU padomes apstiprinātiem šādiem iekšējās reglamentācijas dokumentiem: *RTU rektora vēlēšanu procesa kārtība*, *RTU rektora amata kandidātu atlases konkursa nolikums* un *RTU rektora vēlēšanu nolikums*. Dokumenti ir savstarpēji integrēti/saistīti (skat. nolikuma 2. punktu).

izdots saskaņā ar Augstskolu likuma

14.2 panta 1. daļas 9. punktu, 17. panta trešo daļu,

Rīgas Tehniskās universitātes

Satversmes 32.1. punktu

**I. Vispārīgie noteikumi**

* 1. Saskaņā ar Augstskolu likuma 17. panta otro, trešo un ceturto daļu[[1]](#footnote-1) un Rīgas Tehniskās universitātes (RTU) Satversmes 32.1. un 32.2. punktu RTU rektoru ievēlē RTU Satversmes sapulce, savukārt rektora amata kandidātus atklāta starptautiska konkursa rezultātā izraugās RTU padome un nominē vienu vai vairākus rektora amata kandidātus RTU Satversmes sapulcē ievēlēšanai rektora amatā.
	2. Rīgas Tehniskās universitātes rektora amata kandidātu atlases konkursa nolikums (turpmāk – Atlases nolikums), ievērojot arī RTU rektora vēlēšanu procesa kārtības (dokumenti saskaņoti RTU Senātā 2022. gada 27. jūnijā, protokols Nr. 664, apstiprināti RTU padomē 2022. gada 30. jūnijā, protokols Nr. 7), 6. un 7. punktu nosaka RTU padomes īstenotā rektora amata kandidātu (turpmāk – Kandidāts(-i)) atlases konkursa (turpmāk – Atlases konkurss*)* reglamentāciju, kas ietver procesu līdz RTU padomes lēmuma pieņemšanai par viena vai vairāku Kandidātunominēšana RTU Satversmes sapulcē ievēlēšanai rektora amatā.
	3. Atlases konkursa īstenošanai RTU padome izveido Rektora amata kandidātu nominācijas komisiju (turpmāk – Komisija), kā arī piesaista personāla atlases kompāniju (turpmāk – Kompānija).
	4. Atlases nolikums ietver Atlases nolikuma pamattekstu un Atlases nolikuma pielikumus:

1. pielikums – rektora amata atlases konkursa kandidāta apliecinājuma veidlapa, ko paraksta un iesniedz katrs Kandidāts;

2. pielikums – Neieinteresētības apliecinājuma veidlapa, ko, sākot darbu Atlases konkursā, paraksta RTU padomes locekļi, Komisijas locekļi, Atlases konkursā iesaistītie Kompānijas darbinieki un Komisijas pieaicināti eksperti;

3. pielikums – Konfidencialitātes apliecinājuma veidlapa, ko, sākot darbu vai iesaistoties Atlases konkursā, paraksta RTU padomes locekļi, Komisijas locekļi, Atlases konkursā iesaistītie Kompānijas darbinieki, kā arī ikviena cita persona, kas iesaistās Atlases konkursā jebkādā statusā un var iegūt informāciju par Kandidātiem (piemēram, Komisijas sekretārs, Komisijas darba novērotāji, Komisijas pieaicināti eksperti).

##### II. Atlases konkursa posmi

1. *Atlases konkurss* saskaņā *RTU rektora vēlēšanu procesa kārtību un* šo nolikumu noris šādos posmos:
	1. Kompānijas piesaiste. Pēc Atlases nolikuma apstiprināšanas RTU padome apstiprina darba uzdevumu publiskā iepirkuma procedūrā piesaistāmai Kompānijai, un RTU administrācija rīko iepirkuma procedūru. Kompānijas uzdevums ir sadarboties ar RTU padomi un Komisiju kandidātiem nepieciešamo kritēriju un prasību noteikšanā un Kandidātu izvērtēšanas procesā, vērtējot arī reputācijas risku, un sniegt konsultācijas saskaņā ar līgumā par personāla atlases pakalpojumu sniegšanu, kas noslēgts starp Kompāniju un RTU, noteikto darba uzdevumu. Līgumā Kompānija gan kopumā, gan attiecībā uz tās iesaistīto personālu pakalpojumu sniegšanā uzņemas arī informācijas par Kandidātiem un citu fizisko personu datu neizpaušanas saistības. Darba uzdevumā var būt noteikti dažādi Kompānijas sniegtie pakalpojumi, iekļaujot šādus uzdevumus:
		1. organizēt diskusiju ar RTU padomi, Komisiju, Senāta Stratēģijas komisiju un (pēc RTU padomes ieskata) citām iesaistītajām pusēm un rezultātā definēt RTU specifikai atbilstošu rektora amata profila piedāvājumu rektora amata kompetenču, kvalifikācijas, pieredzes un vērtēšanas kritērijus, vērtēšanas algoritmus un vērtēšanas metodikas;
		2. veikt darba tirgus izpēti un Kandidātu tiešo piesaisti, izmantot datubāzi un kontaktu tīklu, atlasot (veicot atbilstības pārbaudi) un uzrunājot potenciāli piemērotus kandidātus dalībai Atlases konkursā;
		3. veikt atalgojuma konkurētspējas izpēti, sniegt par to pārskatu Komisijai;
		4. organizēt pieteikumu pieņemšanas procesu, sniegt pārskatu Komisijai vai RTU padomeipar saņemtajiem pieteikumiem;
		5. veikt sākotnējo pieteikumu atbilstības vērtēšanu un sniegt pārskatu Komisijaivai RTU padomei;
		6. organizēt intervijas vairākās kārtās, sniegt interviju *pārskatus Komisijai vai* RTU padomei;
		7. atlases procesā nodrošināt komunikāciju ar Kandidātiem, tostarp pieņemt pieteikumus, sniegt atgriezenisko saiti u. tml.;
		8. izmantojot intervijas vai citu kompetenču novērtēšanas metodi, novērtēt Kandidātukompetences;
		9. izvērtēt Kandidātu piemērotību, izmantojot testus un citus personāla atlasē lietojamus rīkus;
		10. iegūt atsauksmes par Kandidātiem;
		11. konsultēt Komisiju;
		12. organizēt mācības Komisijai par atlases procesu;
		13. pēc Komisijas aicinājuma iesaistīties Komisijas darba atbalstā.
	2. Komisijas izveidošana. Šis posms ir īstenojams līdz līguma noslēgšanai ar Kompāniju. Šajā posmā RTU padome ar lēmumu izveido Komisiju, ievērojot, ka:
		1. Komisiju izveido vismaz 11 (vienpadsmit) pārstāvju sastāvā; ja RTU padomes ieskatā ir nepieciešams vai ir lietderīgi, Komisija var pieaicināt ekspertus vai novērotājus, nosakot pieaicināto personu funkcijas un rīcības ietvarus;
		2. Komisijā iekļauj pārstāvjus no RTU personāla (t. sk. vismaz 3 (trīs) pārstāvjus no akadēmiskā personāla), RTU padomes, RTU Studentu parlamenta, RTU Absolventu asociācijas, Izglītības un zinātnes ministrijas, Latvijas Tirdzniecības un rūpniecības kameras, Latvijas Darba devēju konfederācijas, Ārvalstu investoru padomes un iespēju robežās arī no citām organizācijām vai institūcijām, ja konkrēto pārstāvju iesaiste Komisijā RTU padomes ieskatā ir lietderīga un pārstāvji darbam Komisijā piekrīt;
		3. Komisijā ar balsstiesībām nedrīkst sastāvēt personas, kas ir RTU Satversmes sapulces locekļi. RTU Satversmes sapulces locekļi drīkst piedalīties Komisijas darbā ar RTU padomes atļauju novērotāja statusā;
		4. Komisija drīkst noteikt novērotāju skaita un loka limitu, ievērojot arī Kandidātu intereses un paustās vēlmes Atlases konkursa laikā saglabāt konfidencialitāti, kā arī Komisijas darba netraucētas īstenošanas intereses;
	3. Atlases nolikuma papildinājumu apstiprināšana RTU padomē. Šajā posmā Kompānijas sniegtā pakalpojuma ietvaros Atlases nolikumā tiek iekļauti tie satura elementi, kas nebija iekļauti Atlases nolikuma sākotnējā redakcijā – rektora amata kompetenču, kvalifikācijas, pieredzes un vērtēšanas kritēriji, vērtēšanas algoritmi, vērtēšanas metodika un citi satura elementi. Šī informācija tiek ietverta Atlases nolikumā kā Atlases nolikuma 4. pielikums;
	4. Atlases konkursa izsludināšana. Šajā posmā Komisija organizē Atlases konkursa izsludināšana, saskaņo Kompānijas izveidoto sludinājumu un uzdod Kompānijai to publicēt dažādos avotos;
	5. iesniegto pieteikumu un Kandidātu izvērtēšana. Pieteikumu un Kandidātu izvērtēšana notiek vairākās kārtās;
	6. Komisijas priekšlikuma sagatavošana par visatbilstošākajiem, bet ne vairāk par 6 (sešiem) Kandidātiem un priekšlikuma iesniegšana izvērtēšanai RTU padomē;
	7. Komisijas iesniegtā priekšlikuma izvērtēšana RTU padomē un RTU padomes lēmuma pieņemšana par viena vai vairāku, bet ne vairāk par 4 (četru) rektora amata kandidātu nominēšanu RTU Satversmes sapulcei ievēlēšanai rektora amatā. RTU padomei ir tiesības iepazīties ar Atlases konkursa norises gaitu un dokumentāciju. RTU padome patstāvīgi pieņem lēmumu par kārtību, kādā tā īsteno šajā posmā veicamās darbības un pieņem lēmumus.

##### III. *Komisijas* kompetence un darba organizācija

1. Saskaņā ar Augstskolu likumu, ņemot vērā Atlases nolikumu un RTU padomes lēmumus, Komisija pati nosaka savas darbības un lēmumu pieņemšanas kārtību. Komisijaskompetencē ir:
	1. patstāvīgi noteikt savas darbības reglamentāciju, ciktāl to nenosaka šis nolikums;
	2. nodrošināt Atlases konkursa izsludināšanu, definēt nepieciešamo Kandidātu pieteikuma dokumentu saturu un apjomu, Kandidātu pieteikšanās un Kandidātu vērtēšanas procesu, tajā skaitā koordinējot un uzraugot Kompānijas darbu tai noteikto uzdevumu izpildē;
	3. saskaņot Kompānijas sagatavoto sludinājuma tekstu, kas publicējams Atlases konkursa izsludināšanai;
	4. apstiprināt Kandidātu atbilstības novērtēšanas kārtību un noteikumus, t. sk. Kandidātu izvērtēšanas veidlapu, ja Komisija lemj par tādas nepieciešamību;
	5. izvērtēt Kandidātu atbilstību RTU rektora amata Kandidātam noteiktajām prasībām;
	6. pieņemt lēmumu par Kandidātiem, kuri tiek virzīti vērtēšanai nākamajās Atlases konkursa kārtās;
	7. sagatavot priekšlikumu RTU padomei par visatbilstošākajiem Kandidātiem, kurus iesaka izvērtēt nominēšanai RTU Satversmes sapulcē ievēlēšanai rektora amatā;
	8. konsultēties ar Kompāniju, ja tas ir nepieciešams, lēmumu pieņemšanai un rīcības saskaņošanai;
2. Komisijas darbu vada RTU padomes pārstāvis (turpmāk – Komisijas vadītājs).
3. Komisijas darba organizatoriskā forma ir Komisijas sēdes. Komisijas sēdes notiek klātienē vai, ja tas ir lietderīgi un tehniski īstenojami, – attālināti. Lai nodrošinātu operatīvu informācijas apriti, Komisijas locekļiem vienojoties, Komisijas lēmumus var saskaņot elektroniski, to norādot Komisijas sēdes protokolā.
4. Kandidātus Komisija izvērtē un lēmumus pieņem sēdēs, ko plāno, organizē, sasauc un vada Komisijas vadītājs vai – tā prombūtnes laikā – Komisijas vadītāja norīkots Komisijas loceklis.
5. Komisija ir lemttiesīga, ja sēdē piedalās vairāk nekā puse balsstiesīgu Komisijas locekļu Katram Komisijas loceklim ir viena balss. Komisija lēmumus pieņem ar vienkāršu balsu vairākumu. Ja, pieņemot lēmumu, balsu skaits sadalās vienādi, izšķirošā ir Komisijas vadītāja vai – viņa prombūtnes laikā – Komisijas sēdes vadītāja balss.
6. Komisijas sēdes tiek protokolētas, protokolā norādot Komisijas sēdes norises laiku un vietu, Komisijas sastāvu un tos Komisijas locekļus, kas piedalās sēdē klātienē vai attālināti, Komisijas sekretāru (protokolētāju), ekspertus, novērotājus, pieaicinātās personas, darba kārtību, tai pievienotos dokumentus un tajā ietverto jautājumu apspriešanas gaitu, izteiktos atšķirīgos viedokļus (pēc Komisijas sēdes dalībnieka izteiktā lūguma), balsošanas rezultātus un pieņemtos lēmumus. Protokola projektu sagatavo 3 (trīs) darba dienu laikā pēc komisijas sēdes un elektroniski saskaņo ar Komisijas locekļiem, kas piedalījušies attiecīgajā sēdē, saskaņojumu veicot 3 (trīs) darba dienu laikā. Ja 3 (trīs) darba dienu laikā par protokola projektu nav saņemti priekšlikumi par izmaiņām, protokols uzskatāms par saskaņotu. Komisijas sēžu protokolus paraksta visi Komisijas locekļi, kuri piedalās Komisijas sēdē, pēc Komisijas pilnvaru beigām tos nodod RTU padomes priekšsēdētājam.
7. Komisija savu darbu organizē un dokumentē tā, lai RTU padomei vajadzības gadījumā ir iespējams pārliecināties par Komisijas darba norisi saskaņā ar Atlases nolikumu. Ar Kandidātiem veiktās intervijas tiek ierakstītas audio formātā, ieraksti uzglabāti 6 (sešus) mēnešus pēc Atlases konkursa noslēgšanās. Visu interviju (t. sk. trešajā kārtā) ierakstu veikšanu un uzglabāšanu nodrošina Kompānija, kas pēc Atlases konkursa noslēguma visus ierakstus kopā ar Komisijas materiāliem nodod glabāšanai RTU padomes lietvedībā.
8. Par Komisijas atbildīgo sekretāru (t. sk. sēžu protokolētāju) tiek norīkots RTU Personāla nodaļas vadītājs. Neplānotas prombūtnes gadījumā Komisijas sēžu protokolēšanai Komisijas vadītājs var norīkot aizvietotāju. Komisijas atbildīgā sekretāra uzdevumi ir:
	1. pēc Komisijas vadītāja vai – tā prombūtnes laikā – Komisijas vadītāja norīkotā Komisijas locekļa norādījuma sagatavot Komisijas darba kārtību un elektroniski nosūtīt to Komisijas locekļiem ar informāciju par sēdes norises vietu, laiku un darba kārtību;
	2. nodrošināt nepieciešamo materiālu sagatavošanu Komisijas sēdes darba kārtībai;
	3. nodrošināt Komisijas sēdes norisei nepieciešamās informācijas nosūtīšanu visiem Komisijas locekļiem ne vēlāk kā 1 (vienas) darba dienas laikā pirms Komisijas sēdes;
	4. protokolēt Komisijas sēdes, sagatavot un nosūtīt saskaņošanai protokolus, kā arī sagatavot tos parakstīšanai;
9. Sūtot elektroniski Komisijas sēžu dokumentus, tie visi ir aizsargājami pret neautorizētu piekļuvi. Kompānijas vērtējumus par Kandidātiem iesniedz Komisijas vadītājam papīra vai elektroniskā formā, kas aizsargāta pret neautorizētu piekļuvi.
10. *Komisijas* vadītājs nepieciešamības gadījumā ir tiesīgs pieaicināt ekspertus vai novērotājus ar padomdevēja tiesībām (bez balsstiesībām).
11. Komisijas loceklim ir tiesības sākt Komisijas loceklim piekritīgo funkciju veikšanu tikai pēc tam, kad Komisijas loceklis ir parakstījis Neieinteresētības apliecinājumu un Konfidencialitātes apliecinājumu.
12. Ja Komisijas loceklis vai Komisijas pieaicināts eksperts konstatē interešu konflikta situāciju (interešu konflikta pazīmes ir ietvertas parakstāmajā apliecinājuma tekstā), viņam ir pienākums atteikties no konkrētā Kandidāta vērtēšanas.
13. Komisija vērtēšanas procesā ir tiesīga pieprasīt no Kandidātiem papildu informāciju, piemēram, kvalifikāciju apliecinošus dokumentus, kas nepieciešami Kandidātu kvalifikācijas vērtēšanā.
14. Ja Komisijas rīcībā ir informācija, kas varētu liecināt, ka Kandidāta reputācija nav nevainojama, Komisijai ir pienākums izvērtēt to un pieņemt lēmumu par Kandidāta virzīšanu vai nevirzīšanu turpmākajam vērtēšanas procesam. Ja ir šāds pamats, Kandidātu var izslēgt no turpmākā vērtēšanas procesa ar vienbalsīgu visu Komisijas locekļu lēmumu.

##### IV. *Kandidātiem* izvirzāmās prasības

1. RTU rektora amata Kandidātiem tiek noteiktas šādas **obligātās prasības**:
	1. zinātnes doktora grāds, vēlams kādā no RTU Satversmē noteiktajām RTU stratēģiskās specializācijas jomās ietilpstošajām zinātnes nozarēm un/vai apakšnozarēm;
	2. nevainojama reputācija;
	3. izcili sasniegumi zinātnē un zinātnes vadībā, ko raksturo vismaz šādi pamata kritēriji:
		1. privātā un/vai publiskā finansējuma piesaiste, tostarp pētniecības un inovācijas projektiem;
		2. pētniecības un attīstības iniciatīvu, programmu vai projektu izstrādāšanā un īstenošanā, un/vai to vadīšanā;
		3. zinātniskās vai pētnieciskās pārstāvniecības pieredze starptautiskā līmenī (piemēram, ekspertu grupas, starptautiskās nozaru organizācijas, projektu vērtēšanas paneļi u.c.);
	4. latviešu un angļu valodas zināšanas vismaz C1 līmenī;
	5. ievēlēšanas gadījumā ir jāizpilda visas Imigrācijas likuma un ar to saistītās normatīvās reglamentācijas prasības;
	6. darba pieredze vadošā amatā akadēmiskā vidē;
	7. pieredze starptautiskās organizācijās.
2. Prasības RTU rektora amata Kandidātiem tiek noteiktas, ievērojot RTU stratēģijā noteiktos sasniedzamos mērķus un uzdevumus RTU studiju, zinātnes un institucionālās attīstības jomās, kā arī ievērojot to, ka vērtēšanas kritēriju kopai jārada pārliecība, ka Kandidāta kompetence atbilst Augstskolu likuma 17.¹ pantā noteiktajam:
	1. **prasmju un pieredzes prasības** – nosaka saskaņā ar šajā nolikumā 5.1.1. un 5.3. punktā noteikto. Komisija apstiprina Kompānijas sagatavoto rektora amata profila piedāvājumu, rektora amata kvalifikācijas, pieredzes un vērtēšanas kritērijus;
	2. **vadības kompetenču prasības** – nosaka saskaņā ar šajā nolikumā 5.1.1. un 5.3. punktā noteikto. Komisija apstiprina Kompānijas sagatavoto rektora amata profila piedāvājumu, kas ietver rektora amata kompetences.
3. Papildus obligātajām prasībām RTU padome pēc konsultācijām ar Kompāniju nosaka vērtēšanas kritērijus, ievērojot RTU stratēģijā noteiktos sasniedzamos mērķus un uzdevumus RTU studiju, zinātnes un institucionālās attīstības jomās, kā arī ņemot vērā to, ka vērtēšanas kritēriju kopai jārada pārliecība, ka Kandidāta kompetence atbilst Augstskolu likuma 17.¹ pantā noteiktajam.
4. Kandidātu vērtēšanas organizēšanas precizētu kārtību un noteikumus atbilstoši Atlases nolikumam nosaka Komisija.

##### V. Atlases konkursa izsludināšana un pieteikumu iesniegšanas kārtība

1. Atlases konkursa izsludināšanai Komisija atbilstoši šī nolikuma 20. un 21. punktā noteiktajam saskaņo Kompānijas sagatavotā publicējamā sludinājuma tekstu. Sludinājumā norāda informāciju par Kandidātiem noteiktajām prasībām, iesniedzamajiem dokumentiem, amata atalgojuma līmeni, pieteikumu iesniegšanas termiņu, vietu un kārtību, kādā saņemama ar dalību Atlases konkursā saistītā informācija, kā arī citu informāciju pēc Komisijas ieskatiem.
2. *Atlases konkursu* izsludina *Kompānija*, publicējot *Atlases nolikumu* un *Komisijas* apstiprinātu sludinājumu uz rektora amata vakanci Nodarbinātības valsts aģentūras vakanču portālā [*www.nva.gov.lv*](http://www.nva.gov.lv/), Izglītības un zinātnes ministrijas tīmekļvietnē [*www.izm.gov.lv*](http://www.izm.gov.lv/) un RTU tīmekļvietnē [*www.rtu.lv*](http://www.rtu.lv) un to sociālo tīklu kontos, arī Pārresoru koordinācijas centra tīmekļvietnē [pkc.gov.lv/](https://pkc.gov.lv/) un starptautiskos ar augstāko izglītību saistītos portālos, piemēram, [*www.timeshighereducation.com/*](http://www.timeshighereducation.com/) *THEunijobs* sadaļā un [*www.higheredjobs.com/*](http://www.higheredjobs.com/)
3. Saskaņojot ar Komisiju, Kompānija veic tiešo Kandidātu piesaisti, izmantojot savu datubāzi un kontaktu tīklu.
4. Kandidātu pieteikšanās un nepieciešamo dokumentu iesniegšanas termiņš tiek noteikts Atlases konkursa sludinājumā. Nepieciešamības gadījumā Kandidātu pieteikšanās termiņu Komisija var pagarināt, saskaņojot to ar RTU padomi.
5. Konkursā var piedalīties persona, kura noteiktajā termiņā ir iesniegusi šādus dokumentus:
	1. pašrocīgi vai elektroniski parakstītu un datētu pieteikumu, iekļaujot informāciju, kas apliecina Atlases konkursa sludinājumā norādītās izglītības, pieredzes un prasmju esamību, kā arī kontaktinformāciju;
	2. dzīves gaitas un darba pieredzes aprakstu, kurā iekļauts arī pašvērtējums par valodu zināšanām, norādot pēdējo desmit gadu laikā vadīto kolektīvu darbinieku skaitu, būtiskāko informāciju par uzņēmuma/organizācijas darbības jomu, Kandidāta atbildību, pienākumiem, un nozīmīgākajiem sasniegumiem attiecīgajā uzņēmumā/organizācijā;
	3. atbilstību amata Kandidāta prasībām apstiprinošus dokumentus (apstiprinātas kopijas), ja nepieciešams, norādot, ka sākta grāda un profesionālās kvalifikācijas pielīdzināšana;
	4. RTU rektora amata atlases konkursa Kandidāta apliecinājumu (veidlapa – Atlases nolikuma 1. pielikumā), citus sludinājumā norādītos dokumentus;
6. Kandidāts pieteikumu Atlases konkursam var iesniegt vienā no šādiem veidiem:
	1. elektroniska dokumenta veidā, izmantojot drošu elektronisko parakstu un nosūtot uz elektroniskā pasta adresi *konkurss@kompanija.lv* (tiks precizēts, kad būs zināma kompānija), kopiju nosūtot arī uz RTU e-pasta adresi *konkurss@rtu.lv;*
	2. pašrocīgi parakstītu, ievietotu slēgtā aploksnē ar norādi “Atlases komisijai. Atlases konkursam uz RTU rektora amatu”, RTU lietvedībā, Ķīpsalas ielā 6B–200, Rīgā. Lietvedība nodrošina šādas saņemtās korespondences reģistrēšanu un savlaicīgu nodošanu Komisijas atbildīgajai sekretāram;
7. Komisijas sekretārs reģistrē Kandidātu pieteikumus. Atlases konkursā tiek iekļauti tikai pieteikumu iesniegšanas termiņā saņemtie Kandidātu pieteikumi.

##### VI. Kandidātu vērtēšana

1. Kandidātu atbilstība noteiktajām prasībām tiek vērtēta 4 (četrās) kārtās:
	1. Atlases konkursa pirmā kārta – sākotnējais izvērtējums, pamatojoties uz Kandidātu iesniegto informāciju un atbilstību obligātajām prasībām, ko primāri veic Kompānija, par rezultātiem informējot Komisiju lēmumu pieņemšanai par tālāk virzāmiem Kandidātiem;
	2. Atlases konkursa otrā kārta – padziļināta Kandidātu iesniegtās informācijas izpēte un analīze, saskaņā ar apstiprināto Kandidātu vērtēšanas pieeju un kritērijiem, Komisija pieņem pamatotu lēmumu par atbilstošākajiem pretendentiem, kurus virzīt uz Atlases konkursa trešo kārtu;
	3. Atlases konkursa trešā kārta – daļēji strukturēta intervija, ko veic Komisija;
	4. Atlases konkursa ceturtā kārta – Kandidātu padziļināta vadības kompetenču vērtēšana, ko veic Kompānija.
2. **Atlases konkursa pirmā kārta.** Kompānija veic dokumentu analīzi, lai pārbaudītu Kandidāta atbilstību obligātajām prasībām, atbilstoši 20. punktam:
	1. Kompānija apkopo visu Kandidātu iesniegtos pieteikumus un tiem pievienotos dokumentus, izvērtē Kandidātu iesniegto informāciju un tās atbilstību obligātajām prasībām;
	2. Kandidātiem, kuri nav iesnieguši visus Atlases nolikuma 28. punktā norādītos dokumentus, ja pēc iesniegtajiem dokumentiem nav konstatēta Kandidāta neatbilstība prasībām, Kompānija aicina iesniegt trūkstošos dokumentus 3 (trīs) darba dienu laikā. Ja dokumenti netiek iesniegti, Kandidātu izslēdz no turpmākās dalības Atlases konkursā;
	3. ja dokumentos ir konstatētas ar saturu nesaistītas neatbilstības, Kompānija var aicināt 3 (trīs) darba dienu laikā tās novērst;
	4. Kandidātus, kuri neatbilst obligātajām prasībām, Kompānija izslēdz no turpmākās dalības Atlases konkursā;
	5. Kompānija sadarbībā ar Komisijas sekretāru apkopo un izskata informāciju un veic Kandidāta vērtēšanu, aizpildot Kandidātu novērtēšanas veidlapu. Kompānija prezentē Kandidātu pieteikumus Komisijai, iesniedz Komisijai sarakstu, atbilstoši apstiprinātajai Kandidātu novērtēšanas veidlapai, kurā iekļauj visus obligātajām prasībām atbilstošos Kandidātus, kā arī prezentē informāciju par prasībām atbilstošo Kandidātu novērtējumu;
	6. Komisija pēc rezultātu apkopošanas pieņem vienu no šādiem lēmumiem:
		1. virzīt obligātajām prasībām atbilstošos Kandidātus vērtēšanas otrajai kārtai, nosakot iesniedzamos papildu dokumentus, ja tādi Kandidātam Komisijas ieskatā ir nosakāmi;
		2. ja obligātajām prasībām atbilst mazāk par 6 (sešiem) Kandidātiem, Komisija informē par to RTU padomi un sniedz priekšlikumus par turpmāko rīcību. Ar RTU padomes lēmumu tādā gadījumā, t. sk. turpmākajās kārtās, var tikt koriģēts arī nākamajām kārtām virzāmo Kandidātu skaits.
	7. Kompānija sazinās ar otrajai kārtai virzītajiem Kandidātiem un nepieciešamības gadījumā lūdz iesniegt papildu dokumentus.
	8. Ja Komisijas rīcībā ir informācija, kas liecina, ka Kandidāta reputācija nav nevainojama, Komisija izvērtē šo informāciju un, ja konstatē Kandidāta neatbilstību, pieņem lēmumu par atteikumu virzīt Kandidātu uz nākamo kārtu.
3. **Atlases konkursa otrā kārta.** Kompānija veic padziļinātu Kandidātu iesniegtās informācijas izpēti un analīzi pēc intervijas ar katru Kandidātu:
	1. Kompānija izzina Kandidāta iepriekšējo darba pieredzi papildus sākotnēji iesniegtajiem dokumentiem, pārbauda Kandidāta latviešu un angļu valodas zināšanu līmeņa atbilstību noteiktajām prasībām un novērtē Kandidātus atbilstoši apstiprinātajai Kandidātu novērtēšanas veidlapai. Kompānija sagatavo un prezentē rezultātu Komisijai;
	2. Kompānija pārbauda Kandidātu reputāciju. Gadījumā, ja Kompānija reputācijas izpētē digitālajā vidē un publiskajā telpā ir konstatējusi nevainojamas reputācijas riskus, to norāda Komisijai, un Kandidāta reputācija, ja iespējams, tiek pārbaudīta padziļināti;
	3. Komisija izskata Kompānijas sagatavoto informāciju, katram Kandidātam piešķir vērtējumu, aizpildot Kandidātu novērtēšanas veidlapu un pēc rezultātu apkopošanas pieņem vienu no šādiem lēmumiem:
4. virzīt ne vairāk kā 8 (astoņus) atbilstošākos Kandidātus vērtēšanas trešajai kārtai;
5. ja virzīšanai nākamajā kārtā atbilst ne vairāk par 4 (četriem) Kandidātiem, Komisija informē par to RTU padomi un sniedz priekšlikumus par turpmāko rīcību.
	1. Komisijas locekļi vienojas par konkrētiem jautājumiem, kas tiks uzdoti Kandidātiem konkursa trešajā kārtā – intervijas laikā.
	2. Kandidātiem 5 (piecu) darba dienu laikā jāsagatavo un jāiesniedz Komisijai stratēģiskais redzējums prezentācijas formā (ne ilgāk par 15 minūtēm) par RTU galvenajiem nākotnes izaicinājumiem, sniedzot ieskatu svarīgākajās prioritātēs un priekšlikumus to īstenošanai, kā arī iespējamos risinājumus RTU darbībai (turpmāk – Redzējums).
	3. Komisijas sekretārs informē Kandidātus par Komisijas lēmumu, nosūtot to elektroniski uz Kandidāta pieteikumā norādīto elektronisko pasta adresi. Sekretārs informē Kandidātus, kas ir virzīti Atlases konkursa trešajai kārtai, par intervijas norises laiku un vietu, kā arī lūdz iesniegt papildu dokumentus, ja tā ir nolēmusi Komisija. Kandidātam 5 (piecu) darbdienu laikā jāsagatavo un jāiesniedz Komisijai Redzējums, nosūtot uz e-pastu *konkurss@kompanija.lv*(tiks precizēts, kad būs zināma kompānija) un kopija uz RTU e-pastu *konkurss@rtu.lv**,* kā arī jāapstiprina elektroniskā pasta saņemšana un dalība intervijā. Redzējuma iesniegšanas termiņš tiek skaitīts no brīža, kad attiecīgā informācija tiek nosūtīta uz Kandidāta pieteikumā norādīto elektronisko pasta adresi.
	4. Komisijas sekretārs nodrošina, ka Komisijas locekļi var iepazīties ar Kandidāta iesniegto Redzējumu vismaz 3 (trīs) darba dienas pirms paredzētās intervijas.
6. Atlases konkursa trešā kārta. Daļēji strukturēta intervija, kuras laikā Komisija izvērtē Kandidāta pieredzi, prezentāciju – Redzējumu, profesionālās zināšanas saskaņā ar Komisijā apstiprinātajiem kritērijiem. Interviju organizēšanā un īstenošanā ievēro:
	1. intervijas ar Kandidātiem, kuri virzīti uz Atlases konkursa trešo kārtu, notiek klātienē vai videokonferences formātā. Intervijas laikā Komisijas locekļi uzdod visiem Kandidātiem vienādus jautājumus vienā un tajā pašā secībā, ievērojot vienlīdzīgas attieksmes principu. Ja intervijas laikā Komisijas locekļiem rodas papildu jautājumi Kandidātam, Komisijas locekļi ir tiesīgi uzdot tos;
	2. Kandidāti atbild uz Komisijas jautājumiem saistībā ar RTU rektora amatam nepieciešamajām zināšanām un kompetencēm un prezentē Redzējumu;
	3. intervijas laikā katrs Komisijas loceklis izvērtē Kandidāta zināšanu, kompetenču kopumu un atbilstību RTU rektora amatam noteiktajiem kritērijiem, kā arī Kandidāta Redzējuma kopainu, analītisko dziļumu, izmantotos datus un argumentācijas pamatotību un piešķir atbilstošu punktu skaitu saskaņā ar apstiprinātajiem vērtēšanas kritērijiem, aizpildot Kandidātu novērtēšanas veidlapu.
7. Pēc Atlases konkursa trešās kārtas rezultātu apkopošanas Komisija pieņem vienu no šādiem lēmumiem:
8. virzīt ne vairāk kā 6 (sešus) atbilstošākos Kandidātus Atlases konkursa ceturtajai kārtai – padziļinātai Kandidātu vērtēšanai, t. sk. kompetenču, ko nodrošina Kompānija;
9. noraidīt daļu no Kandidātiem vai visus Kandidātus, ja Komisijas ieskatā neviens no tiem nav saņēmis atbilstošu vērtējumu, kas būtu pietiekams Kandidāta virzīšanai nākamajai atlases kārtai. Ja par atbilstošiem un virzāmiem ceturtajai kārtai atzīstami ne vairāk par 3 (trīs) Kandidātiem, Komisija informē par to RTU padomi un sniedz priekšlikumus par turpmāko rīcību.
10. Kompānija sazinās ar tiem Kandidātiem, kas ir virzīti Atlases konkursa ceturtajai kārtai.
11. Kompānija informē arī tos Kandidātus, kas pēc Komisijas lēmuma nav virzīti Atlases konkursa ceturtajai kārtai, nosūtot atteikumu elektroniski uz Kandidāta pieteikumā norādīto elektronisko pasta adresi.
12. **Atlases konkursa ceturtā kārta**. Kandidāti piedalās padziļinātā vadības kompetenču novērtēšanā, ko veic Kompānija. Ceturtās kārtas gaitā:
	1. par Kandidātiem, kuri virzīti Atlases konkursa ceturtajai kārtai, Kompānija var ievākt atsauksmes;
	2. Kompānija novērtē Kandidātu vadības kompetences, izmantojot vienādas kompetenču novērtēšanas metodes – analītiskie testi, personības aptauja universālo vadības kompetenču identificēšanai, biznesa situācijas uzdevumi, stratēģiskās un biznesa domāšanas identificēšanai;
	3. Kompānija iesniedz Komisijai rakstisku argumentētu kopsavilkumu par katru Kandidātu, ņemot vērā rektora amata Kandidātiem noteiktās prasības un kritērijus, novērtējot kompetences, kā arī prezentē Komisijai informāciju par Kandidātu kompetenču novērtēšanas rezultātiem.
	4. Komisija iepazīstas ar Kompānijas sagatavoto informāciju, katram Kandidātam piešķir vērtējumu, aizpildot Kandidātu novērtēšanas veidlapu.
13. Pēc Atlases konkursa ceturtās kārtas rezultātu apkopošanas Komisija pieņem kādu no šiem lēmumiem:
14. iesniegt RTU padomei priekšlikumu – nominēt ne vairāk kā 4 (četrus) atbilstošākos Kandidātus rektora amatam, pievienojot pamatojumu Ir iespējams veidot Kandidātu rezervi (līdz 2 (diviem) papildu Kandidātiem), izpildot Augstskolu likuma 17. panta ceturtās daļas nosacījumu[[2]](#footnote-2), par to informējot RTU padomi un pievienojot pamatojumu;
15. nenominēt RTU padomei nevienu Kandidātu, ja Komisijas ieskatā neviens no tiem nav saņēmis atbilstošu vērtējumu un neatbilst amatam noteiktajām prasībām, rekomendējot izbeigt Atlases konkursu bez rezultāta. Komisija informē par to RTU padomi un sniedz priekšlikumus par turpmāko rīcību. Argumentētu lēmumu par Atlases konkursa tālāko norisi vai izbeigšanu bez rezultāta šādā gadījumā pieņem RTU padome.
16. Kompānija informē Atlases konkursa ceturtās kārtas Kandidātus, par kuriem pieņemts lēmums noraidīt vai iekļaut rezervē (39. punkta 1. apakšpunkts).
17. Komisija pieņem lēmumu par Kandidātu atbilstību noteiktajām prasībām, pamatojoties uz Atlases konkursa atlases kārtās iegūto punktu kopsummas rezultātu. Katrā no Atlases konkursa kārtām Komisijas sekretārs veic vērtēšanas lapu apkopošanu, un Komisija aprēķina vidējo punktu skaitu. Komisija sarindo Kandidātus pēc to atbilstības punktu skaita, kas aprēķināts kā vidējais punktu skaits visās kārtās kopā. Ja vairāki Kandidāti iegūst vienādu punktu skaitu, par atbilstošāku tiek atzīts Kandidāts, kurš ieguvis augstāku punktu skaitu Atlases konkursa trešajā kārtā (intervijā). Ja tomēr arī tādā veidā rezultāts ir vienāds, Komisija veic diskusiju un pārbalsošanu par tiem Kandidātiem, kam ir vienāds punktu skaits.
18. Pēc Komisijas priekšlikuma saņemšanas RTU padome to izvērtē un, ja ir identificēti atbilstoši Kandidāti, pieņem lēmumu nominēt vienu vai vairākus, bet ne vairāk kā 4 (četrus) Kandidātus RTU Satversmes sapulcē ievēlēšanai rektora amatā. RTU padome lemj arī par to, vai jau šajā brīdī veidot Kandidātu rezervi, vai lemt par to tikai šādas vajadzības rašanās gadījumā, proti, ja neviens no RTU padomes nominētajiem Kandidātiem RTU Satversmes sapulcē rektora amatā netiks ievēlēts un RTU padomei būs jāpieņem lēmums sakarā ar RTU padomes tiesībām nominēt vēlēšanām papildu Kandidātu. Ar lēmuma par Kandidātu nominēšanu vēlēšanām pieņemšanas brīdi informācija par RTU padomes nominētajiem Kandidātiem RTU Satversmes sapulcē ievēlēšanai rektora amatā tiek publiskota. Kandidāti par informācijas publiskošanu tiek informēti interviju laikā.
19. RTU padomes priekšsēdētājs sazinās ar tiem Kandidātiem, kas ir nominēti RTU Satversmes sapulcē ievēlēšanai rektora amatā. Kompānija sazinās ar Kandidātiem, kas ir noraidīti vai ir iekļauti Kandidātu rezervē, ja RTU padome jau ir noteikusi Kandidātu rezervi, informējot Kandidātus par atlases gaitu un Augstskolu likuma 17. panta ceturtās daļas nosacījumu, ka RTU padomes nominēto Kandidātu neievēlēšanas gadījumā, Kandidāts var būt viens no papildus vērtētajiem potenciālajiem nākamajiem Kandidātiem.
20. Izvērtēšanas gaitā lēmuma pieņemšanai RTU padomei ir tiesības pārbaudīt visu Atlases konkursa dokumentāciju un norises gaitu, kā arī uzaicināt sēdē Komisijas un Kompānijas pārstāvjus un citus ekspertus vai novērotājus. Komisijas RTU padomei iesniegtā informācija par Kandidātu sarindošanu pēc to atbilstības punktu skaita nav saistoša RTU padomei, pieņemot gala lēmumu nominēt vienu vai vairākus Kandidātus RTU Satversmes sapulcē ievēlēšanai rektora amatā.
21. Ja Kandidāts pirms plānotās tikšanās nav sniedzis informāciju par neierašanās iemesliem, viņa neierašanās un nepiedalīšanās kādā no Atlases konkursa kārtām iepriekš norunātā laikā, vietā vai formātā tiek uzskatīta par Kandidāta kandidatūras atsaukumu.
22. Kandidātu vērtēšanas procesā iegūtā informācija (piešķirto punktu skaits un Komisijas locekļu individuālie vērtējumi, Kandidāta vārds, uzvārds un cita identificējoša informācija) tiek klasificēta kā ierobežotas pieejamības informācija, kas nav izpaužama ārpus subjektu loka, kam šī informācija ir nepieciešama Atlases konkursa īstenošanai. Izņēmumi pieļaujami ar RTU padomes lēmumu, piemēram, publiskojot nominētos Kandidātus.
23. Komisijas darbs Kandidātu vērtēšanā uzskatāms par pabeigtu brīdī, kad ir pieņemts lēmums un parakstīts protokols par Atlases konkursa rezultātiem, kā arī iesniegts un apspriests priekšlikums RTU padomei.
24. Kompānija informē Atlases konkursa ceturtās kārtas Kandidātus, kuri netiek ievēlēti par RTU rektoru, pēc RTU Satversmes sapulces lēmuma stāšanās spēkā.

##### VII. Noslēguma jautājumi

1. Kandidāti piekrīt un respektē to, ka Atlases konkursā RTU padomes un Komisijas viedoklis par dažādiem ar Kandidātu atbilstību vai neatbilstību saistītiem aspektiem var atšķirties no Kandidāta paša viedokļa.
2. Atlases konkursa laikā Kandidātu iesniegtie dokumenti atpakaļ netiek izsniegti, tie tiek nodoti glabāšanai kopā ar Komisijas materiāliem RTU padomes lietvedībā.
3. Kandidātu atlases un novērtēšanas procesā iegūtā informācija par Kandidātiem netiek nodota vai izpausta trešajām personām, kā arī netiek veiktas citas darbības, kas būtu pretrunā ar normatīvajos aktos noteikto regulējumu fizisko personas datu aizsardzības jomā.

**1. pielikums**

Rīgas Tehniskās universitātes

rektora amata kandidātu

atlases konkursa nolikumam

(apstiprināts RTU padomes

2022. gada \_\_\_.\_\_\_\_\_\_\_\_\_\_\_\_ sēdē,

Protokols Nr.\_\_\_\_\_\_\_\_\_\_\_\_\_\_\_\_)

**RTU rektora amata atlases konkursa kandidāta**

**APLIECINĀJUMS.**

Es

/vārds, uzvārds/

kā kandidāts Rīgas Tehniskās universitātes (RTU) 2022. gada RTU rektora amata kandidātu atlases konkursā **apliecinu,** ka:

1. Esmu iepazinies ar RTU rektora vēlēšanu procesa kārtību, RTU rektora amata kandidātu atlases konkursa nolikumu un RTU rektora vēlēšanu nolikumu;
2. Pilnībā atbilstu RTU rektora amata kandidātu atlases konkursa nolikumā kandidātam izvirzāmajām obligātajām prasībām, proti:
3. man ir augstākā izglītība un zinātnes doktora grāds. Zinātnes nozare – \_\_\_\_\_\_\_\_\_\_\_\_\_;
4. nevainojama reputācija;
5. izcili sasniegumi zinātnē un zinātnes vadībā;
6. latviešu un angļu valodas zināšanas vismaz C1 līmenī;
7. ievēlēšanas gadījumā man ir izpildāmas visas Imigrācijas likuma un ar to saistītās normatīvās reglamentācijas prasības;
8. darba pieredze vadošā amatā akadēmiskā vidē;
9. pieredze starptautiskās organizācijās.
10. Piekrītu:
11. ievērot likuma „Par interešu konflikta novēršanu valsts amatpersonu darbībā” noteiktos ierobežojumus un novērsīšu jebkādas iespējamās interešu konflikta situācijas, ja tikšu ievēlēts rektora amatā;
12. valsts amatpersonas statusam un tam noteiktajiem ierobežojumiem;
13. līdz cita kandidāta dalības oficiālai izziņošanai neizpaudīšu ziņas vai netiešas norādes par cita kandidāta dalību atlases konkursā, ja šāda informācija nonāks manā rīcībā.
14. Apliecinu, ka normatīvajos aktos noteiktajā kārtībā atbildu par iesniegto dokumentu un tajos ietverto ziņu pareizību, kā arī šajā apliecinājumā norādīto saistību izpildi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

/vārds, uzvārds/ /paraksts/

Rīga, 202\_\_.gada \_\_\_\_\_.\_\_\_\_\_\_\_\_\_\_\_\_\_\_\_\_\_\_\_

**2. pielikums**

Rīgas Tehniskās universitātes

rektora amata kandidātu

atlases konkursa nolikumam

(apstiprināts RTU padomes

2022. gada \_\_\_.\_\_\_\_\_\_\_\_\_\_\_\_ sēdē,

Protokols Nr.\_\_\_\_\_\_\_\_\_\_\_\_\_\_\_\_)

**Neieinteresētības apliecinājums**

**iesniegšanai RTU padomē.**

1. Es, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, kā Rīgas Tehniskās universitātes (RTU) īstenotā

/vārds uzvārds/

 *RTU rektora amata kandidātu atlases konkursa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

 /statuss konkursā/

apliecinu, ka es nodrošinu un arī turpmāk RTU rektora amata kandidātu atlases konkursa gaitā nodrošināšu savu atbilstību šādiem neieinteresētības kritērijiem:

1) man nav zināmi nekādi apstākļi, kuru dēļ varētu uzskatīt, ka esmu jebkādā veidā ieinteresēts(-a) kāda konkrēta kandidāta izvēlē;

2) es nepārstāvu neviena kandidāta intereses, neesmu neviena kandidāta pašreizējais vai bijušais tiešais vadītājs vai tiešais padotais pēdējos 24 mēnešus;

3) es neesmu neviena kandidātu radinieks(-ce) līdz otrajai radniecības pakāpei, laulātais(-ā) vai svainis(-e) līdz pirmajai svainības pakāpei vai persona, ar kuru viņam(-ai) ir kopīga saimniecība;

4) lēmumu pieņemšana vai piedalīšanās lēmumu pieņemšanā neviena kandidāta gadījumā neietekmē manas, manu radinieku līdz otrajai radniecības pakāpei, laulātā(-ās) vai svaiņa(-nes) līdz pirmajai svainības pakāpei vai personas, ar kuru ir kopīga saimniecība, vai darījuma partneru personiskās vai mantiskās intereses;

5) sev piekritīgo funkciju izpildes ietvaros RTU rektora amata kandidātu atlases konkursā, t. sk. lemjot par jebkādām personālijām, ja man šādi uzdevumi ir piekritīgi, esmu pilnīgi objektīvs;

6) ja saistībā ar kādu no kandidātiem iestāsies šajā apliecinājumā norādīti vai citi apstākļi, kas varētu radīt šaubas par manu neieinteresētību, atstatīšu sevi no jebkādām diskusijām, darbībām vai lēmumu pieņemšanas attiecībā uz konkrēto kandidātu, par ko iesniegšu iesniegumu RTU padomei.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/paraksts/

Rīga, 202\_\_. gada \_\_\_\_\_.\_\_\_\_\_\_\_\_\_\_\_\_\_\_\_\_\_\_\_\_\_

**3. pielikums**

Rīgas Tehniskās universitātes

rektora amata kandidātu

atlases konkursa nolikumam

(apstiprināts RTU padomes

2022. gada \_\_\_.\_\_\_\_\_\_\_\_\_\_\_\_ sēdē,

Protokols Nr.\_\_\_\_\_\_\_\_\_\_\_\_\_\_\_\_)

**Konfidencialitātes apliecinājums**

**iesniegšanai RTU padomē.**

1. Es, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, kā Rīgas Tehniskās universitātes (RTU) īstenotā

/vārds uzvārds/

 *RTU rektora amata kandidātu atlases konkursa* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 /statuss konkursā (p.eksperts, novērotājs u.c.)/

apliecinu, ka:

1. nekādā veidā nevienai personai ārpus RTU padomes vai Rektora amata kandidātu nominācijas komisijas neizpaudīšu tiešu vai netiešu informāciju par kandidātiem, kuri piedalās atlases konkursā un jebkādus viņu personas datus vai to fragmentus. Informācijas izplatīšana pieļaujama tikai ar RTU padomes vai Rektora amata kandidātu nominācijas komisijas iepriekšēju saskaņojumu man deleģēto uzdevumu ietvaros;
2. minētās saistības neizpildes gadījumā uzņemos atbildību un kaitējuma novēršanas pienākumu attiecībā pret kandidātu, RTU un citām personām;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

/vārds uzvārds/ /paraksts/

Rīga, 202\_\_\_. gada \_\_\_\_\_.\_\_\_\_\_\_\_\_\_\_\_\_\_\_\_\_\_\_\_

DOKUMENTS IR PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU

1. Augstskolu likuma 17. pants. Rektors.

(2) Valsts augstskolas rektoru ievēlē satversmes sapulce [..].

(3) Valsts augstskolas [..] rektora amata kandidātus atklāta starptautiska konkursa rezultātā izraugās augstskolas padome.

(4) [..] augstskolas padome virza konkursa rezultātā izraudzītu vienu vai vairākus rektora amata kandidātus rektora ievēlēšanai satversmes sapulcē [..]”. [↑](#footnote-ref-1)
2. Augstskolu likuma 17.panta ceturtā daļa: „[..] Ja padomes virzītie viens vai vairāki kandidāti satversmes sapulcē negūst balsu vairākumu, tad padome nominē vēl vienu no konkursa rezultātā izraudzītajiem rektora amata kandidātiem rektora ievēlēšanai satversmes sapulcē [..]”. [↑](#footnote-ref-2)